Կլիմայական փոփոխությունների համաձայնությունը “նկատի է առնվել”, սակայն դեռ չի ընդունվել
Կոպենհագենի գագաթաժողովի մասնակից գրեթե երկու հարյուր երկրիր, ձախողելով հանդերձ ամբողջական լուծման տարբերակը, համաձայնվել են "նկատի առն
ՄԱԿ-ի գլխավոր քարտուղար Բան Կի Մունը հայտարարել է, որ Կոպենհագենում կլիմայական փոփոխությունների շուրջ քննարկումներում կողմերը հասել են ընդհանուր հայտարարի: Գագաթաժողովի մասնակից գրեթե երկու հարյուր երկիր, ձախողելով հանդերձ ամբողջական լուծման տարբերակը, համաձայնվել են "նկատի առնել" ԱՄՆ-ի նախագահ Օբամայի սատարած չպարտավորեցնող համաձայնագիրը: ՄԱԿ-ի գլխավոր քարտուղարի խոսքերով, այն բավարար է Կոպենհագենի համաձայնությունն ուժի մեջ մտցնելու համար: Ըստ համաձայնության, յուրաքանչյուր երկրի կոչ է արվում ներկայացնել ածխաթթու գազի արտանետումները կրճատելու իրենց ծրագրերը, որոնց արդյունքում գլոբալ տաքացումը չի գերազանցելու ցելսիուսի երկու աստիճանը: Համաձայնությամբ նախատեսվում է ջերմոցային գազերի արտանետումները ստուգելու մեթոդաբանություն, ինչպես նաև հարյուր միլիարդ դոլարի օգնության տրամադրում նոր զարգացող երկրներին` իրենց արտանետումները կրճատելու համար: Սակայն համաձայնությանը դեմ են մի շարք զարգացող երկրներ: Այսպես` Խաղաղ օվկիանոսի Թուվալու կղզի-պետությունը և Լատինական Ամերիկայի մի քանի երկրներ կարծում են, որ համաձայնությունը թերի է, քանի որ բանակացություններում չեն մասնակցել մեծաթիվ երկրներ: Զարգացած երկրների առաջնորդներից ոմանք եվս չեն համարում, որ համաձայնությունը կատարյալ է: Գերմանիայի կանցլեր Անգելա Մերքելի տպավորությունները համաձայնության վերաբերյալ հստակ չեն, իսկ ԱՄՆ-ի նախագահ Օբաման կարծում է, որ անելիք դեռ շատ կա: Սակայն ընդհանուր կարծիքն այն է, որ կատարվել է կարևոր քայլ: Համաձայնությունը հաստատվել է ուրբաթ օրը` Չինաստանի, Հնդկաստանի, Հարավային Աֆրիկայի և Բրազիլիայի առաջնորդների հետ նախագահ Օբամայի հանդիպումից հետո: ԱՄՆ-ը պարտավորվել է մինչև 2020թ. կրճատել արտանետումները 17 տոկոսով, և մինչև 2050թ. այն հասցնել 80-ի: ԱՄՆ-ը հայտարարել է նաև, որ գլոբալ տաքացման դեմ աղքատ երկրների պայքարին աջակցելու համար հատկացումներ կկատարի համաշխարհային հիմնադրամին: Նպատակը մինչև 2020թ. յուրաքանչյուր տարի 100 միլիարդ դոլարի օգնություն տրամադրելն է: Երկշաբաթյա գագաթաժողովը հագեցած էր արտանետումների կրճատման և ֆինանսավորման շուրջ հարուստ և աղքատ երկրների տարաձայնություններով: